RELICTA ciuitate (Antissiodoro) Rex (Robertus) cum vniuerso bellico apparatu conuertit se ad castrum beati Præsulis Germani expugnandum, quod munito aggere præpollens hæret ciuitati. Vallauerat enim illud Landrici Comitis exercitus, necnon eiusdem loci familiares viri, hostiū siquidem metuētes sacri gregis diremptionē. Occurrit interea furenti Regi ODILO venerabilis Abbas Cluniacensis Monasterij, cupiens interuenire partes vtrasque: siquidem vt Regi exhiberetur honorificentia, solidaretur concordia Principum, pax patriæ firmaretur. Qui minus posse fieri cernens quod decreuerat, hortabatur fratres octo tantummodo, qui ad Confessoris custodiam relicti fuerant (nam cæteros cum suo Abbate Hilderico nomine iussio Regis inde exire compulerat) vt orationi instarent assidue, si forte Domini pietas eos, pariterque locum a tanta obsidione dignaretur eripere. Sexto igitur obsidionis die illucescente, nimio Rex arreptus furore, indutus lorica simul  galea, omnemque exercitum dictis exacuens, habens etiam secum Hugonem eiusdem vrbis Pontificem, solum ex omni Burgundia parti Regis fauentem. Eidem namque Regi in procinctu iam constituto occurrit supradictus Abbas Odilo, illum increpans, eiusque Primates redarguens, cur aduersus tantum Dei Pontificem, scilicet Germanum, hostili manu insurrexissent: cui specialiter, vt in gestis illius inuenitur, vsui fuit Dei auxilio,  bella compescere plurima,  Regum ferocitati resistere. Cuius verbis minus auditum præbentes, quo tendebant peruenerunt, cingentesque supradictum castrum in coronæ modum, certatim illud expugnaturi pręlium inierunt. Alternis quoque partibus diu multumque decertantibus, domus suæ parti Dei subito affuit præsens auxilium. Nam eiusdem castri vniuersa capacitas ita repleta est in hora prœlij teterrima nebula, vt nemini hostium a foris peruius foret iaculandi aditus, cum ab intro repugnantibus cernerent se graui cæde prosterni. Sicque cum suorum, maxime Normannorum concisione, dimiserunt castrum incolume, quos, licet tarde, pœnituit, aduersus magni meriti locum arma sumpsisse.